CELEX: 32020D1688
Language: bg
Date: 2020-09-25 00:00:00
Title: Решение (ЕС) 2020/1688 на Европейската централна банка от 25 септември 2020 година за изменение на Решение (ЕС) 2020/187 относно изпълнението на третата програма за закупуване на обезпечени облигации (ЕЦБ/2020/48)

13.11.2020   
               
               
                  BG
               
               
                  Официален вестник на Европейския съюз
               
               
                  L 379/58
               
            
         РЕШЕНИЕ (ЕС) 2020/1688 НА ЕВРОПЕЙСКАТА ЦЕНТРАЛНА БАНКА
         от 25 септември 2020 година
         за изменение на Решение (ЕС) 2020/187 относно изпълнението на третата програма за закупуване на обезпечени облигации (ЕЦБ/2020/48)
         УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
         като взе предвид Договора за функционирането на Европейския съюз, и по-специално член 127, параграф 2, първо тире от него,
         като взе предвид Устава на Европейската система на централните банки и на Европейската централна банка, и по-специално член 12.1, втора алинея във връзка с член 3.1, първо тире и член 18.1 от него,
         като има предвид, че:
         
                     (1)
                  
                  
                     С Решение ЕЦБ/2014/40 на Европейската централна банка (1) се създаде третата програма за купуване на обезпечени облигации (ПЗОО3), като текстът му беше преработен с Решение (ЕС) 2020/187 на Европейската централна банка (ЕЦБ/2020/8) (2). Заедно с програмата за закупуване на обезпечени с активи ценни книжа, програмата за закупуване на активи на публичния сектор на вторичните пазари и програмата за закупуване от корпоративния сектор ПЗОО3 е част от разширената програма за закупуване на активи (ПЗА) на Европейската централна банка (ЕЦБ). С ПЗА се цели да се подобри трансмисията на паричната политика, да се улесни предоставянето на кредити на икономиката на еврозоната, да се облекчат условията за заемане на средства от домакинствата и фирмите и да се допринесе за връщане към нива на инфлацията под, но близо до 2 % в средносрочен план в съответствие с основната цел на ЕЦБ да поддържа ценова стабилност.
                  
               
                     (2)
                  
                  
                     На 5 март 2020 г. Управителният съвет реши по принцип да ограничи автоматично достъпа на допустими контрагенти до операции по паричната политика на Евросистемата при някои предварително определени обстоятелства. Вследствие на това Управителният съвет също така реши, че когато и доколкото такова автоматично ограничаване, спиране или изключване се прилага съгласно Насоки (ЕС) 2015/510 на Европейската централна банка (ЕЦБ/2014/60) (3), също така следва да се приложи и съответстващо автоматично изключване на покупки на обезпечени облигации по ПЗОО3, емитирани от този контрагент. Управителният съвет освен това реши, че измененията за отразяване на тези решения следва да се прилагат от датата, от която се прилага годишното изменение на Насоки (ЕС) 2015/510 (ЕЦБ/2014/60).
                  
               
                     (3)
                  
                  
                     Поради това Решение (ЕС) 2020/187 (ЕЦБ/2020/8) следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Изменение
            Решение (ЕС) 2020/187 (ЕЦБ/2020/8) се изменя, както следва:
            В член 3, параграф 3 буква г) се заменя със следното:
            
                        „г)
                     
                     
                        Обезпечените облигации, емитирани от кредитни институции, чийто достъп до операции по паричната политика на Евросистемата е ограничен, спрян или изключен съгласно Насоки (ЕС) 2015/510 (ЕЦБ/2014/60), се изключват автоматично от покупките по ПЗОО3 за срока на ограничаването, спирането или изключването. Чрез дерогация от първото изречение от настоящата буква г) Управителният съвет си запазва правомощието след оценка на всеки отделен случай да преразгледа изключването на обезпечени облигации, емитирани от кредитна институция, чийто достъп до операции по паричната политика на Евросистемата е ограничен, спрян или изключен съгласно Насоки (ЕС) 2015/510 (ЕЦБ/2014/60), и ако счете за подходящо, да отмени изключването“.
                     
                  
         
            Член 2
            Влизане в сила
            Настоящото решение влиза в сила на двадесетия ден след публикуването му в Официален вестник на Европейския съюз.
            
            То се прилага от 1 януари 2021 година.
         
         
            Съставено във Франкфурт на Майн на 25 септември 2020 година.
            
               
                  За Управителния съвет на ЕЦБ
               
               
                  Председател на ЕЦБ
               
               Christine LAGARDE
            
         
         
            (1)  Решение EЦБ/2014/40 на Европейската централна банка от 15 октомври 2014 г. относно изпълнението на третата програма за закупуване на обезпечени облигации (ОВ L 335, 22.11.2014 г., стр. 22).
         
            (2)  Решение (ЕС) 2020/187 на Европейската централна банка от 3 февруари 2020 г. относно изпълнението на третата програма за закупуване на обезпечени облигации (ЕЦБ/2020/8) (ОВ L 39, 12.2.2020 г., стр. 6).
         
            (3)  Насоки (ЕС) 2015/510 на Европейската централна банка от 19 декември 2014 г. относно прилагането на рамката на паричната политика на Евросистемата (Насоки относно общата документация) (ЕЦБ/2014/60) (ОВ L 91, 2.4.2015 г., стр. 3).